Ja, din webservers fysiske placering har en betydning for, hvor søgemaskinerne mener dit website kommer fra.
Det er ikke alle søgninger, hvor det betyder noget, men i de søgninger hvor brugerne eller Google har valgt at prioritere lokale websites i søgeresultaterne, spiller det ind.
Så hvis dit website er på dansk og målgruppen danskere, så er der en fordel i at have en dansk hosting på dansk IP. På samme måde vil det være en fordel med engelsk eller amerikansk hosting, hvis dit website er på engelsk og henvender sig mest til folk i USA og England.
Der kan være meget stor forskel på, hvor meget praktisk betydning placeringen af dit website har. Det kommer an på markedet og brugerne. Mange danske websites vil ikke opleve den helt store forskel på om deres webserver står i Danmark, Sverige eller Tyskland. Der kan naturligvis være undtagelser.
På større internationale websites har jeg oplevet sager, hvor det havde en ekstrem stor betydning. Jeg husker blandt andet et casino website, som jeg hjalp for nogle år siden. Af juridiske grunde var deres webservere placeret i Canada, men de ville jo gerne have spillere fra USA ind. Desværre blev de filtreret væk i langt de fleste søgninger fra USA, netop fordi serverne var placeret i Canada.
Jeg fandt en løsning til dem, men den er både for kompliceret og nørded at komme nærmere ind på her, ikke mindst grundet de særlige juridiske forhold der gælder, når det handler om gambling.